钦定古今图书集成/明伦汇编/官常典/第732卷 > 耶律忒末
## 钦定古今图书集成/明伦汇编/官常典/第732卷 > 耶律忒末

按《元史忠义传》：“忒末，契丹人。父丑哥，仕辽为都统。辽
亡，不屈节，夫妇俱死焉。金主悯其忠义，授忒末都统岁甲戌，国兵至金，徙于汴，忒末及子天祐率众三万
内附，授帅府监军、天祐招讨使。从元帅史天倪略赵
州平棘、栾城、元氏、柏乡、赞皇、临城等县，籍其民五千
馀，置吏安辑焉。岁辛巳，太师木华黎统领诸道兵马”
承制加忒末“洺州等路征行元帅。”与天祐略邢、洺、磁、
相、怀、孟，招花马刘元帅有功。木华黎又承制授忒末
真定路安抚使、洺州元帅。进兵临泽、潞，降其民六千
馀户，以功迁河北西路安抚使，兼泽潞元帅府事。壬
午，致仕，退居真定。天祐袭职，从天倪攻取益都诸城，
略沧、棣，得户七千，兼“沧棣州达鲁花赤，佩金符。”时金
盐山卫镇盐场未下，天祐以计克之，岁运盐四千席
以佐军储。甲申，攻大名，拔之。乙酉，金降将武仙据真
定以叛，杀守将史天倪、忒末父子，夜逾城而出。将以
闻。会天倪弟天泽还自北京，遇诸满城，合蒙古诸军
南与贼战，走武仙复真定。朝廷以天泽袭兄爵，而以
天祐镇赵州。明年，仙复犯真定，天泽潜师出槁城，忒
末与其妻石抹氏及家孥在真定者皆陷焉。仙遣其
仆刘揽儿持书诱天祐曰：“汝能诛赵州官吏以降，当
活汝父母，仍授汝元帅。不尔，尽烹之。”忒末密令揽儿
语天祐曰：“仙贼狡猾，汝所知也，毋以我故，随其机阱，
以亏忠节。且忠孝难两全，汝能固守，不失国家大计，
我视刀锯甘如蜜矣。”天祐恸哭承命，驰至槁城，以贼
书示天泽。天泽曰：“王陵之事，照耀史册。汝能遵父命，
忠诚许国，功不在王陵下。”天祐乃趋还赵壁，率众殊
死战。仙怒，尽杀《忒末》家一十八人。战于栾城、元氏、高
邑、柏乡，仙兵屡挫，监军张林密构仙党，启关纳贼。天
祐仓皇巷战，手杀数十人，身被十馀枪，斩关出，复收
散卒围城。丁亥，贼弃城走，追至槁城，会天泽兵夹击，
杀林。加奉国上将军、洺州征行元帅，兼赵州安抚使，
以伤惫致仕，居赵卒。孙世枻，朝列大夫、江西榷茶都
转运使。